Nuwe regspan vir Thandi Maqubela | Maroela Media
Marius Broeksma, die Legal Aid-prokureur wat haar tydens haar moordverhoor verteenwoordig het, het aan die hof gesê dat Maqubela 'n nuwe prokureur aangestel het.
"Dit wil voorkom of 'n paar verwikkelinge plaasgevind het sedert ons die laaste keer in die hof was," het Broeksma aan regter John Murphy gesê.
Christiaan Bosman, die nuwe prokureur, het bevestig dat hy die saak gaan oorneem en het die hof gevra vir uitstel tot Donderdag. Hy het 'n formele aansoek vir die uitstel ingehandig.
Murphy het gesê hy is tevrede om die saak uit te stel, aangesien Maqubela 'n nuwe prokureur het.
Maqubela was geklee in 'n blou kopdoek, pienk pakkie en 'n sonbril. Sy is sedert Desember in die tronk nadat sy nie daarin kon slaag om borgtog te kry nie.
Murphy het aan Bosman opdrag gegee om te verseker dat Maqubela voldoende fondse het om hulle te betaal totdat die saak afgehandel is. Dit sal verseker dat Legal Aid hul ooreenkoms met Maqubela kan beëindig, sonder dat dit haar benadeel.
Staatsaanklaer Bonnie Currie-Gamwo het aan die hof gesê dit is die derde keer Maqubela se vonnisoplegging op die hofrol is. Murphy het haar bekommernis genotuleer vir enige moontlike toekomstige vertragings.
Die hof het Maqubela in November skuldig bevind aan die moord op haar man, waarnemende regter Patrick Maqubela, in 2009 in sy huis in Seepunt, Kaapstad. Sy is ook skuldig bevind op 'n aanklag dat sy haar man se testament vervals en bedrog gepleeg het, aangesien sy die boedel moontlik benadeel het. – SAPA